<classify> SERIKALI imeeleza kutoridhishwa na kasi ya utekelezaji wa mradi wa kusambaza Umeme Vijijini Awamu ya Tatu REA III katika wilaya ya Singida hali ambayo aligoma kushiriki uwashaji umeme katika baadhi ya vijiji.Naibu Waziri wa Nishati, Subira Mgalu ameagiza uongozi wa Shirika la Umeme Tanzania Tanesco mkoa wa Singida kumsimamia kwa karibu mkandarasi, Eterne Consortium ya China.Mgalu ambaye alikuwa kwenye ziara ya kikazi ya kuzindua uwashaji na usambazaji umeme , aliikamilisha katika vijiji vya Ibaga na Nkinto wilayani Mkalama lakini wilayani Singida, alisusa kuwasha umeme katika vijiji vya Idd Simba na Maghojoa .Leo siwezi kuwasha umeme kwa mtu mmoja wakati wananchi wote hawa pia wanastahili kupata huduma kama hii, bali nitakagua tu. Sipendezewi kamwe na kasi ya utekelezaji wa mradi huu katika wilaya hii, alisema Naibu Waziri akiwa kijiji cha Maghojoa.Alisisitiza, Hapa mkoani na kwenye kanda kuna watu wanaopaswa kuona kazi hii ikifanyika kwa haraka na kwa ubora unaotakiwa, lakini sivyo ilivyo. Hivi hadi aje waziri ndio kazi ifanyike? Hebu nyie watu wa Tanesco simamieni kasi ya utekelezaji wa mradi huu vinginevyo mtakuja niona mbaya mradi ukilegalega naondoka nanyi.Aliagiza mamlaka zote zinazopeleka miradi vijijini kuhakikisha zinashirikiana na viongozi wa serikali za vijiji wananchi waone miradi hiyo ni yao hivyo washiriki kuisimamia na kuilinda kikamilifu.Aliwasihi wananchi kujiepusha na vitendo vya uhujumu wa miundombinu ya umeme ili kumnyima mkandarasi sababu ya kutoa visingizio vya kuchelewa kutekeleza miradi kwa wakati uliopangwa.Mwenyekiti wa Halmashauri ya Wilaya ya Singida, Elia Digha alimweleza Naibu Waziri kuwa kasi ya utekelezaji mradi huo ulioanza Mei mwaka huu, ni ndogo hali inayofanya waamini kuwa mkandarasi huyo mpya hana tofauti na wa awali aliyenyanganywa zabuni kutokana na kushindwa kufanya kazi hiyo ipasavyo.Akikabidhi mradi huo Desemba 21, mwaka jana katika Kijiji cha Mjughuda, wilayani humo, kwa mkandarasi mpya baada ya yule wa zamani kusitishiwa mkataba wake, Waziri wa Nishati, Dk Medard Kalemani alimtaka kuhakikisha hakuna nyumba, shule, taasisi wala mitambo ya maji inayorukwa kwa sababu yoyote ile.  <topic>: KITAIFA 